VIIENDA KOOSSEISU

OTSUS

Haapsalu,			29. juuni 2007 nr 134

Vara võõrandamine avalikul kirjalikul enampakkumisel 
(kinnistu Jaani tn 2 12/15 osa kaasomandist)

Haapsalu linna munitsipaalomandis on 12/15 kinnistut aadressiga Jaani tn 2, Haapsalus. Kinnistu kaasomanik 3/15 osas on välisriigi kodanik hr Hansen. Linnal puuduvad kaasomanikuga ühised huvid kinnistu edaspidisel haldamisel ja renoveerimisel. Samuti ei ole hoone omamisest huvitatud ka kaasomanik. Läbirääkimistel kaasomanikuga lepiti kokku kinnistu müügis ühisel oksjonil.
Juhindudes Haapsalu Linnavolikogu 30.05.1997 määrusega nr 8 kinnitatud “Linnavara võõrandamise korra” p 15.1, kohaliku omavalitsuse korralduse seaduse § 6 lg 3 p 1, § 22 lg 1 p 37, § 34 lg 3, Haapsalu põhimääruse § 12 lg 1 p 43, § 54 lg 3 ning haldusmenetluse seadusest, Haapsalu Linnavolikogu otsustab:

1.	Võõrandada avaliku kirjaliku enampakkumise korras Haapsalus asuva kinnistu Jaani tn 2 linnale kuuluv 12/15 osa kaasomandist, mida iseloomustavad alljärgnevad tunnused:
-	kinnistu registriosa number 704632;
-	linnale kuuluva kaasomandi osa 12/15
-	katastriüksuse aadress Jaani tn 2, Haapsalu linn, Läänemaa;
-	katastriüksuse number 18301:005:0390;
-	katastriüksuse pindala 1427 m²;
-	maasihtotstarve äri- ja väikeelamumaa;
-	maa maksustamishind 12/15 osal on 137 000 krooni;
-	12/15 kaasomandi osa alghind 4 000 000 (neli miljonit) Eesti krooni.

2.	Kaasomandi ostuhind Eesti kroonides tuleb enampakkumise võitjal tasuda ja kanda hiljemalt ostu-müügilepingu sõlmimise päevale eelnevaks päevaks Haapsalu Linnavalitsuse pangakontole 10602002431007 SEB Eesti Ühispangas või notari deposiitkontole või esitada panga kinnitus ostuhinna tasumise kohta 3 pangapäeva jooksul peale ostu-müügilepingu sõlmimist. Notariaalne ostu-müügileping tuleb Ostjal sõlmida 30 päeva jooksul otsuse Ostjale teatavakstegemisest, s.t 30 päeva jooksul otsuse kättesaamise päevale järgnevast päevast arvates. Nimetatud tähtaja jooksul ostu-müügilepingu mittesõlmimisel otsuses nimetatud Ostja poolt kuulub otsus volikogu poolt kehtetuks tunnistamisele vastava otsuse tegemise teel.

3.	Võõrandamise korraldajaks määrata Haapsalu Linnavalitsus.

4. Otsus jõustub teatavakstegemisega.

5. Otsuse peale võib esitada kaebuse Tallinna Halduskohtule halduskohtumenetluse seadustikus sätestatud korras 30 päeva jooksul otsuse teatavakstegemisest.

Arder Väli
Volikogu esimees

SELETUSKIRI
Eelnõule „Vara võõrandamine avalikul kirjalikul enampakkumisel (Kinnistu Jaani tn 2 12/15 osa kaasomandist)”

Haapsalu linna munitsipaalomandis on 12/15 kinnistut aadressiga Jaani tn 2, Haapsalus. Kinnistu kaasomanik 3/15 osas on välisriigi kodanik hr Hansen. Linnal puuduvad kaasomanikuga ühised huvid kinnistu edaspidisel haldamisel ja renoveerimisel. Samuti ei ole hoone omamisest huvitatud ka kaasomanik. Läbirääkimistel kaasomanikuga lepiti kokku kinnistu müügis ühisel oksjonil. Arco Vara Kinnisvarabüroo hindamisakti alusel on 100% vara väärtuseks 4 390 000 krooni.

Peale linna 12/15 osa müügi otsustamist volikogu poolt allkirjastab linnavalitsus Hr Hanseniga kinnistu 100% osade koosmüügi lepingu, milles Hr Hansen volitab Haapsalu Linnavalitsust korraldama oma osa müüki koos linna osaga lähtuvalt linna vara müügi korrast. Lepingu kohaselt kohustub Hr Hansen oksjonil pakutud hinnaga müüma oma osa oksjoni võitjale. Linnavalitsus tegeleb vara müügi reklaamiga ja korraldab oksjoni.

Linnavalitsus teeb ettepaneku eelnõu otsusena vastu võtta.

Martin Schwindt
Aselinnapea